”Diavolii roșii” au câștigat la acest sfârșit de săptămână Cupa Angliei într-o finală cu rivala Manchester City, dar nici măcar acest lucru nu joacă în favoarea rămânerii managerului olandez.
Presa britanică a anunțat încă de săptămâna trecută că oficialii lui Manchester United au luat de ceva vreme decizia de a se despărți de Erik ten Hag, indiferent de rezultatul finalei de pe Wembley, și urmează să oficializeze acest lucru.
Între timp, Daily Mail a publicat numele celor 5 antrenori dintre care se va alege succesorul olandezului. Iar pe listă de află Kieran McKenna de la Ipswich Town, Thomas Frank de la Brentford, Thomas Tuchel, Mauricio Pochettino și Roberto De Zerbi, toți trei liberi de contract.
Se pare că italianul De Zerbi, care s-a despărțit de curând de Brighton, este favoritul conducătorilor de pe Old Trafford, aceștia luând deja legătura cu el prin diferiți intermediari pentru a vedea dacă este interesat de post.
Manchester United va face o analiză amplă a sezonului în această săptămână în urma căreia va lua o decizie finală în privința a ceea ce va face pentru sezonul viitor, însă dacă vrea să-l aducă pe omul care a scris istorie la Brighton ar trebui să se grăbească, deoarece și Chelsea îl are în vizor.
Imediat după victoria răsunătoare din finala Cupei Angliei, Erik ten Hag și-a arătat disponibilitatea de a continua la Manchester United, a amintit de faptul că a cucerit un trofeu în fiecare dintre cei 2 ani petrecuți pe Old Trafford și a vorbit despre progresul făcut de tinerii de jucători.
Presa din Insulă a speculat foarte mult pe seama schimbărilor masive care vor avea loc în această vară în lotul ”diavolilor roșii”. Deja s-a anunțat despărțirea de francezul Raphael Varane, dar urmează și alte plecări importante.
Pe lista posibililor disponibilizați se mai află nume importante precum Casemiro, Antony, Christian Eriksen, Victor Lindelof, Aaron Wan-Bissaka sau Sofyan Amrabat, dar decizia finală îi va aparține celui care va ocupa funcția de manager în sezonul viitor.
Fostul mare atacant al lui Manchester United, Wayne Rooney, s-a arătat și el dezamăgit de prestațiile echipei din acest sezon și crede că a venit timpul unor schimbări masive la nivelul lotului.